寄廉宣仲
作者：王洋
朝代：宋

paragraphs: 繞淮邑屋綿千區，畫簷綺棟吹笙竽。
冶金合範結樞紐，冰銷水釋無須臾。
盗前乞死火中走，幾人脫迹逃江湖。
靜思朋舊若滿目，不取神禍遭囚俘。
其間善類豈不有，安得變化歸同符。
平生宣子富心事，先奉白髪攜童孥。
吳山越山好處所，飯炊香稻歌吳歈。
我家盗焚先子業，每仗餘德寬天誅。
悲傷扶病别鄰里，崎嶇僅得來東吳。
稻梁在世竟何物，與子各隔天一隅。
近聞詩章不减舊，昔日健筆爭華敷。
鵷鸞羽翼困州縣，况事糟酒分錙銖。
隔江搖想思會合，安得兩腳生雙鳬。
溪邉樵風趁短棹，杖頭明月兼酒壺。
十漿饋我五漿少，萬事一醉真良圖。